ประกาศคณะกรรมการกํากับหลักทรัพย์และตลาดหลักทรัพย์ที่ กธ. 42/2543เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์และการค้าหลักทรัพย์ ที่มิใช่ตราสารแห่งหนี้ อาศัยอํานาจตามความในมาตรา 14 มาตรา 113 วรรคสอง และมาตรา 114 แห่ง พระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 มกราคม พ.ศ. 2544 เป็นต้นไปข้อ ๒ ในประกาศนี้ เว้นแต่จะมีข้อความกําหนดไว้เป็นอย่างอื่น "หลักทรัพย์" หมายความว่า หลักทรัพย์ที่มิใช่ตราสารแห่งหนี้ "บริษัทหลักทรัพย์" หมายความว่า บริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์หรือการค้าหลักทรัพย์ แต่ไม่รวมถึงผู้ที่ได้รับใบอนุญาตค้าหลักทรัพย์ที่จํากัดเฉพาะหลักทรัพย์ที่เป็นตราสารแห่งหนี้ "ลูกค้าสถาบัน" หมายความว่า บุคคลดังต่อไปนี้ที่ทําธุรกรรมกับบริษัทหลักทรัพย์ ในการเป็นนายหน้าซื้อขายหลักทรัพย์ หรือการค้าหลักทรัพย์ (1) ธนาคารพาณิชย์ (2) บริษัทเงินทุน (3) บริษัทหลักทรัพย์ (4) บริษัทเครดิตฟองซิเอร์ (5) บริษัทประกันภัย (6) นิติบุคคลที่มีกฎหมายเฉพาะจัดตั้งขึ้นซึ่งไม่ใช่นิติบุคคลตาม (8) (7) สถาบันการเงินระหว่างประเทศ (8) ส่วนราชการและรัฐวิสาหกิจตามกฎหมายว่าด้วยวิธีการงบประมาณ (9) กองทุนเพื่อการฟื้นฟูและพัฒนาระบบสถาบันการเงิน (10) กองทุนบําเหน็จบํานาญข้าราชการ (11) กองทุนสํารองเลี้ยงชีพ (12) กองทุนรวม (13) นิติบุคคลที่มีเงินลงทุนตามงบการเงินปีล่าสุดที่ผู้สอบบัญชีตรวจสอบแล้วตั้งแต่หนึ่งร้อยล้านบาทขึ้นไป (14) นิติบุคคลซึ่งมีผู้ถือหุ้นเป็นบุคคลตาม (1) ถึง (13) ถือหุ้นรวมกันเกินกว่าร้อยละเจ็ดสิบห้าของจํานวนหุ้นที่มีสิทธิออกเสียงทั้งหมด (15) ผู้ลงทุนต่างประเทศซึ่งมีลักษณะเดียวกับผู้ลงทุนตาม (1) ถึง (14) โดยอนุโลม "ลูกค้ารายย่อย" หมายความว่า ลูกค้าที่ไม่ใช่ลูกค้าสถาบัน "ข้อมูลภายใน" หมายความว่า ข้อเท็จจริงอันเป็นสาระสําคัญต่อการเปลี่ยนแปลงราคาของหลักทรัพย์ที่ยังมิได้เปิดเผยต่อประชาชนและบริษัทหลักทรัพย์ได้ล่วงรู้มาเนื่องจากการประกอบธุรกิจ "ผู้บริหาร" หมายความว่า ผู้บริหารตามประกาศคณะกรรมการกํากับหลักทรัพย์และตลาดหลักทรัพย์ว่าด้วยคุณสมบัติและลักษณะต้องห้ามอย่างอื่นของผู้บริหารของบริษัทหลักทรัพย์ "เจ้าหน้าที่การตลาด" หมายความว่า เจ้าหน้าที่ของบริษัทหลักทรัพย์ที่ทําหน้าที่ติดต่อ ชักชวน หรือให้คําแนะนําเกี่ยวกับการลงทุนแก่ลูกค้า เพื่อให้เกิดการซื้อขายหลักทรัพย์ใดหลักทรัพย์หนึ่ง "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ข้อกําหนดในประกาศนี้ในส่วนที่เกี่ยวกับบริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ ให้ใช้เฉพาะกับการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทยหมวด ๑ การควบคุมการปฏิบัติงาน ข้อ ๔ บริษัทหลักทรัพย์ต้องจัดให้มีระเบียบปฏิบัติที่เป็นลายลักษณ์อักษรซึ่งได้รับความเห็นชอบจากคณะกรรมการบริหารหรือคณะกรรมการของบริษัทหลักทรัพย์ เกี่ยวกับเรื่องต่อไปนี้ (1) ระบบการควบคุมภายในและระบบป้องกันความขัดแย้งทางผลประโยชน์ที่มีประสิทธิภาพ (2) ระบบการบริหารความเสี่ยงเพื่อป้องกันความเสียหายจากความเสี่ยงต่าง ๆ ที่เกิดขึ้นในการประกอบธุรกิจให้อยู่ในระดับที่จะไม่มีผลกระทบต่อการประกอบธุรกิจของบริษัทหลักทรัพย์ โดยความเสี่ยงที่นํามาประเมินเพื่อใช้ในการบริหารความเสี่ยงต้องครอบคลุมความเสี่ยงทุกประเภทที่อาจเกิดขึ้นจากการประกอบธุรกิจ (3) มาตรการป้องกันการล่วงรู้ข้อมูลภายในระหว่างหน่วยงานและบุคลากรของบริษัทหลักทรัพย์ (Chinese wall) โดยอย่างน้อยต้องกําหนดมาตรการป้องกันการล่วงรู้ข้อมูลภายในระหว่างหน่วยงานและบุคลากรที่มีโอกาสทราบข้อมูลภายในเกี่ยวกับบริษัทที่ออกหลักทรัพย์กับหน่วยงานและบุคลากรที่มีโอกาสใช้ประโยชน์จากข้อมูลภายในดังกล่าว (4) ขอบเขตอํานาจหน้าที่และความรับผิดชอบที่ชัดเจนของผู้บริหารและหน่วยงาน ต่าง ๆข้อ ๕ บริษัทหลักทรัพย์ต้องจัดให้มีหน่วยงานกํากับดูแลการปฏิบัติงาน (compliance unit) และหน่วยงานควบคุมภายใน (internal audit) ที่มีมาตรฐานเป็นที่ยอมรับและเชื่อถือได้ โดย หน่วยงานดังกล่าวต้องมีความเป็นอิสระในการดําเนินงานและมีความเป็นอิสระจากหน่วยงานอื่นข้อ ๖ บริษัทหลักทรัพย์ต้องแบ่งแยกหน่วยงานและบุคลากรที่มีหน้าที่ความรับผิดชอบหรือมีลักษณะการปฏิบัติงานที่อาจก่อให้เกิดความขัดแย้งทางผลประโยชน์ออกจากกัน โดยอย่างน้อยต้องแบ่งแยกหน่วยงานและบุคลากรที่ติดต่อ ชักชวนหรือให้คําแนะนําเกี่ยวกับการลงทุนในหลักทรัพย์ แก่ลูกค้า ออกจากหน่วยงานและบุคลากรที่ตัดสินใจซื้อขายหลักทรัพย์เพื่อบริษัทหลักทรัพย์ ข้อ ๗ บริษัทหลักทรัพย์ต้องแบ่งแยกหน่วยงานและบุคลากรที่ให้บริการด้านหลักทรัพย์ (front office) กับหน่วยงานและบุคลากรที่ปฏิบัติการด้านหลักทรัพย์ (back office) ออกจากกัน และต้องจัดให้มีระบบการสอบยันการปฏิบัติงานระหว่างบุคลากรในหน่วยงานดังกล่าว โดยอย่างน้อยต้องไม่มอบหมายให้บุคลากรคนหนึ่งคนใดรับผิดชอบการปฏิบัติงานตลอดกระบวนการในลักษณะที่อาจเป็นช่องทางให้เกิดการทุจริตได้ ข้อ ๘ บริษัทหลักทรัพย์ต้องมีระบบการรักษาความปลอดภัยที่เพียงพอแก่การป้องกัน มิให้บุคคลที่ไม่มีอํานาจหน้าที่เกี่ยวข้องได้ล่วงรู้หรือแก้ไขเปลี่ยนแปลงข้อมูลเกี่ยวกับการปฏิบัติงานด้านธุรกิจหลักทรัพย์ของบริษัทหลักทรัพย์ได้ข้อ ๙ บริษัทหลักทรัพย์ต้องจัดให้มีหลักฐานที่เกี่ยวข้องกับการซื้อขายหลักทรัพย์ และเก็บรักษาไว้ให้ครบถ้วนเป็นปัจจุบันอย่างน้อยเป็นระยะเวลาสองปีนับแต่วันที่มีการซื้อขาย หมวด ๒ การปฏิบัติงาน ส่วน ๑ การติดต่อ ชักชวน หรือการให้คําแนะนําแก่ลูกค้าและการปฏิบัติหน้าที่เยี่ยงผู้ประกอบวิชาชีพ ข้อ ๑๐ ในการติดต่อ ชักชวน หรือให้คําแนะนําเกี่ยวกับการลงทุนในหลักทรัพย์แก่ลูกค้า บริษัทหลักทรัพย์ต้องจัดให้เจ้าหน้าที่การตลาดซึ่งได้ขึ้นทะเบียนกับสํานักงานตามหลักเกณฑ์ที่ สํานักงานประกาศกําหนดเป็นผู้ดําเนินการข้อ ๑๑ บริษัทหลักทรัพย์ต้องตรวจสอบดูแลให้เจ้าหน้าที่การตลาดปฏิบัติงานตาม หลักเกณฑ์ดังต่อไปนี้ (1) ปฏิบัติงานด้วยความซื่อสัตย์สุจริต โดยคํานึงถึงประโยชน์ของลูกค้าเป็นสําคัญ (2) ไม่เบียดบังหรือแสวงหาผลประโยชน์ใด ๆ โดยมิชอบ เพื่อตนเอง เพื่อบริษัทหลักทรัพย์หรือเพื่อบุคคลอื่น โดยอาศัยโอกาสในการปฏิบัติงาน (3) รักษาความลับของลูกค้าและไม่เปิดเผยข้อมูลส่วนบุคคล ข้อมูลซื้อขายหลักทรัพย์ หรือข้อมูลทางการเงินของลูกค้าให้บุคคลอื่นทราบ เว้นแต่จะได้รับความยินยอมจากลูกค้าหรือเพื่อปฏิบัติตามกฎหมายหรือมีกฎหมายให้อํานาจกระทําได้ (4) ปฏิบัติต่อลูกค้าทุกรายอย่างเป็นธรรม (5) ไม่รับมอบอํานาจจากลูกค้าให้ดําเนินการเกี่ยวกับการซื้อขายหลักทรัพย์นอกเหนือจากหน้าที่ที่ได้รับมอบหมายจากบริษัทหลักทรัพย์ (6) ในการซื้อขายหลักทรัพย์ในบัญชีของลูกค้ารายใด เจ้าหน้าที่การตลาดต้องปฏิบัติตามคําสั่งซื้อขายหลักทรัพย์ของลูกค้าที่เป็นเจ้าของบัญชีที่แท้จริงหรือบุคคลที่ได้รับมอบอํานาจจากลูกค้าเท่านั้น (7) ในกรณีที่บริษัทหลักทรัพย์จะทําการซื้อขายหลักทรัพย์กับลูกค้าในฐานะที่ตนเป็นคู่สัญญา เจ้าหน้าที่การตลาดต้องแจ้งถึงฐานะดังกล่าวให้ลูกค้าทราบด้วย (8) ไม่ติดต่อ ชักชวน หรือแนะนําให้ลูกค้าซื้อหรือขายหลักทรัพย์ที่บริษัทหลักทรัพย์มีส่วนได้เสียหรือมีโอกาสที่จะมีส่วนได้เสียในลักษณะที่อาจก่อให้เกิดความขัดแย้งทางผลประโยชน์ตามที่สํานักงานประกาศกําหนด เว้นแต่จะได้แจ้งให้ลูกค้าทราบถึงส่วนได้เสียดังกล่าว ทั้งนี้ เจ้าหน้าที่การตลาดต้องดําเนินการทุกขั้นตอนเพื่อให้แน่ใจว่าลูกค้าได้รับการปฏิบัติอย่างเป็นธรรมข้อ ๑๒ ในกรณีที่เป็นลูกค้ารายย่อย นอกจากบริษัทหลักทรัพย์ต้องตรวจสอบดูแลให้เจ้าหน้าที่การตลาดปฏิบัติงานตามหลักเกณฑ์ตามข้อ 11 แล้ว บริษัทหลักทรัพย์ต้องตรวจสอบดูแลให้เจ้าหน้าที่การตลาดปฏิบัติงานตามหลักเกณฑ์ต่อไปนี้ด้วย (1) เปิดเผยข้อมูลเกี่ยวกับความเสี่ยงและลักษณะของหลักทรัพย์ (2) ในกรณีที่มีการให้คําแนะนําเกี่ยวกับหลักทรัพย์ใดหลักทรัพย์หนึ่ง เจ้าหน้าที่การตลาดต้องปฏิบัติงานตามมาตรฐานการให้คําแนะนําต่อไปนี้ด้วย (ก) ระมัดระวังและเอาใจใส่ในการเตรียมคําแนะนําและการให้คําแนะนําโดยอาศัยหลักวิชาความรู้ความเข้าใจเกี่ยวกับหลักทรัพย์ รวมทั้งคํานึงถึงวัตถุประสงค์ในการลงทุน ระดับความรู้ความเข้าใจและประสบการณ์เกี่ยวกับการลงทุนในหลักทรัพย์ ฐานะการเงิน และความสามารถในการชําระหนี้ของลูกค้า (ข) ไม่ให้คําแนะนําหรือข้อมูลที่อาจก่อให้เกิดความเข้าใจผิดในสาระสําคัญเกี่ยวกับการลงทุนในหลักทรัพย์หรือมีเจตนาหลอกลวงลูกค้า (ค) ไม่ให้คําแนะนําแก่ลูกค้าในลักษณะที่เป็นการยุยงหรือสนับสนุนให้ลูกค้า ทําการซื้อขายบ่อยครั้ง (churning)ข้อ ๑๓ บริษัทหลักทรัพย์ต้องจัดเก็บบันทึกการให้คําแนะนํา การรับคําสั่งซื้อขาย หลักทรัพย์และการเจรจาตกลงเกี่ยวกับการลงทุนในหลักทรัพย์กับลูกค้า ไว้อย่างน้อยเป็นระยะเวลาหนึ่งเดือนนับแต่วันที่ให้คําแนะนํา วันที่ได้รับคําสั่งซื้อขายหลักทรัพย์หรือวันที่เจรจาตกลง ทั้งนี้ หากกรณีที่มีข้อร้องเรียนเกี่ยวกับการให้คําแนะนํา การรับคําสั่งซื้อขายหลักทรัพย์หรือการเจรจาตกลงและการ ดําเนินการกับข้อร้องเรียนยังไม่แล้วเสร็จภายในระยะเวลาดังกล่าว ให้บริษัทหลักทรัพย์จัดเก็บบันทึกเกี่ยวกับการดําเนินการดังกล่าวไว้ต่อไปจนกว่าการดําเนินการกับข้อร้องเรียนจะแล้วเสร็จ ในกรณีที่การให้คําแนะนํา การรับคําสั่งซื้อขายหลักทรัพย์หรือการเจรจาตกลงได้กระทําทางโทรศัพท์หรือทางอิเล็กทรอนิกส์ ให้บริษัทหลักทรัพย์จัดเก็บบันทึกการให้คําแนะนํา การรับคําสั่ง ซื้อขายหลักทรัพย์หรือการเจรจาตกลงโดยเทปบันทึกเสียงหรือสิ่งบันทึกข้อมูลทางอิเล็กทรอนิกส์ข้อ ๑๔ บริษัทหลักทรัพย์ต้องไม่ซื้อหรือขายหลักทรัพย์โดยใช้ข้อมูลภายใน ในประการที่น่าจะเป็นการเอาเปรียบต่อบุคคลภายนอก หรือเปิดเผยข้อมูลภายในนั้นให้ผู้อื่นได้ใช้ประโยชน์ส่วน ๒ การเปิดบัญชีซื้อขายหลักทรัพย์และการเป็นนายหน้าซื้อขายหลักทรัพย์ ข้อ ๑๕ ในส่วนนี้ "บริษัทหลักทรัพย์" หมายความว่า บริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ข้อ ๑๖ ในการพิจารณาคําขอเปิดบัญชีและการทําสัญญากับลูกค้าที่แต่งตั้งให้บริษัทหลักทรัพย์เป็นนายหน้าซื้อขายหลักทรัพย์ บริษัทหลักทรัพย์ต้องกําหนดขั้นตอนและวิธีการในการพิจารณาคําขอเปิดบัญชีและการทําสัญญากับลูกค้าไว้เป็นลายลักษณ์อักษร โดยต้องมีกระบวนการที่เพียงพอที่จะทําให้มั่นใจได้ว่าลูกค้าเป็นบุคคลเดียวกับที่ปรากฏตามเอกสารหลักฐานที่ใช้ประกอบการขอเปิดบัญชี ในการนี้บริษัทหลักทรัพย์ต้องจัดให้มีข้อมูลและเอกสารหลักฐานของลูกค้าอย่างเพียงพอที่จะทราบถึงวัตถุประสงค์ในการลงทุน ระดับความรู้ความเข้าใจและประสบการณ์เกี่ยวกับการลงทุนในหลักทรัพย์ ฐานะการเงิน และความสามารถในการชําระหนี้ของลูกค้าเพื่อใช้ประกอบการพิจารณาคําขอเปิดบัญชีของลูกค้าแต่ละรายด้วยข้อ ๑๗ สัญญาที่บริษัทหลักทรัพย์ทํากับลูกค้ารายย่อยที่มอบหมายให้ตนทําการเป็นนายหน้าซื้อขายหลักทรัพย์ต้องมีข้อความที่แสดงด้วยตัวอักษรที่มีขนาดเด่นกว่าข้อความอื่นหรือกํากับเครื่องหมายหรือกระทําด้วยประการอื่นใดอันมีลักษณะเป็นการเน้นข้อความดังกล่าวเพื่อให้ลูกค้าทราบถึง (1) ความเสี่ยงที่เกิดจากการเปลี่ยนแปลงมูลค่าของหลักทรัพย์หรือหลักประกัน อันอาจมีผลให้ลูกค้าขาดทุนหรือต้องวางหลักประกันเพิ่มเติมตามจํานวนที่กําหนด (2) การที่ลูกค้าอาจถูกบริษัทหลักทรัพย์ดําเนินการในเรื่องต่อไปนี้ หากลูกค้าไม่ชําระราคา ไม่ส่งมอบหลักทรัพย์ หรือไม่วางหลักประกันภายในระยะเวลาที่กําหนด (ก) การบังคับหลักประกัน (ข) การบังคับขายหลักทรัพย์ (forced sale) การบังคับซื้อคืนหลักทรัพย์ (buy ) (ค) การระงับการชําระเงินที่ลูกค้ามีสิทธิได้รับจากบริษัทหลักทรัพย์ เพื่อนํามาชําระหนี้ที่ลูกค้าค้างชําระ (ง) การบอกเลิกสัญญา สัญญาที่บริษัทหลักทรัพย์ทํากับลูกค้ารายย่อยตามวรรคหนึ่งต้องไม่มีข้อความตอนใด ที่ทําให้บริษัทหลักทรัพย์สามารถปฏิเสธความรับผิดต่อลูกค้าจากการกระทําหรือการละเลยการกระทําโดยจงใจหรือประมาทเลินเล่อของบริษัทหลักทรัพย์หรือพนักงานของบริษัทหลักทรัพย์ข้อ ๑๘ บริษัทหลักทรัพย์ต้องซื้อขายหลักทรัพย์ให้เป็นไปตามคําสั่งของลูกค้าที่เป็น เจ้าของบัญชีหรือบุคคลที่ได้รับมอบหมายจากลูกค้าที่เป็นเจ้าของบัญชีเท่านั้น และต้องไม่ซื้อขาย หลักทรัพย์โดยใช้บัญชีของลูกค้ารายหนึ่งเพื่อลูกค้ารายอื่นที่ไม่ใช่เจ้าของบัญชี ข้อ ๑๙ บริษัทหลักทรัพย์ต้องตรวจสอบสถานะบัญชีของลูกค้าก่อนทําการซื้อขาย หลักทรัพย์ให้แก่ลูกค้าข้อ ๒๐ บริษัทหลักทรัพย์ต้องกําหนดขั้นตอนและวิธีการในการซื้อขายหลักทรัพย์ให้แก่ลูกค้าให้เป็นไปตามลําดับก่อนหลัง เว้นแต่คําสั่งของลูกค้าจะกําหนดเงื่อนไขในการซื้อขายไว้ชัดเจนเป็นอย่างอื่น บริษัทหลักทรัพย์ต้องคํานึงถึงประโยชน์ของลูกค้าก่อนประโยชน์ของบริษัทหลักทรัพย์ โดยต้องซื้อขายหลักทรัพย์เพื่อลูกค้าก่อนตนเอง เว้นแต่คําสั่งของลูกค้าจะกําหนดเงื่อนไขในการซื้อขายไว้ชัดเจนเป็นอย่างอื่นข้อ ๒๑ บริษัทหลักทรัพย์ต้องกําหนดขั้นตอนและวิธีการในการแก้ไขรายการซื้อขาย หลักทรัพย์ของลูกค้าให้ชัดเจนเป็นลายลักษณ์อักษร และต้องควบคุมดูแลมิให้มีการแก้ไขรายการซื้อขายหลักทรัพย์ของลูกค้าที่ฝ่าฝืนหรือไม่ปฏิบัติตามขั้นตอนและวิธีการที่กําหนดข้อ ๒๒ บริษัทหลักทรัพย์ต้องมีระบบตรวจสอบที่เชื่อถือได้ว่าบุคคลที่ส่งคําสั่งให้บริษัทหลักทรัพย์ดําเนินการกับทรัพย์สินในบัญชีของลูกค้าเป็นเจ้าของบัญชีที่แท้จริงหรือเป็นบุคคลที่ได้รับมอบอํานาจจากเจ้าของบัญชีที่แท้จริง เช่น มีระบบตรวจสอบลายมือชื่อก่อนที่จะดําเนินการกับทรัพย์สินในบัญชีของลูกค้าตามคําสั่งที่ได้รับส่วน ๓ การพิจารณาข้อร้องเรียนและข้อปฏิบัติของพนักงาน ข้อ ๒๓ บริษัทหลักทรัพย์ต้องกําหนดระเบียบปฏิบัติเกี่ยวกับกระบวนการพิจารณา ข้อร้องเรียนของลูกค้าอย่างชัดเจนเป็นลายลักษณ์อักษร โดยระเบียบปฏิบัติดังกล่าวจะต้องมีขั้นตอนการพิจารณาที่รวดเร็วและเป็นธรรมให้บริษัทหลักทรัพย์รายงานข้อร้องเรียนของลูกค้าและผลการพิจารณาของบริษัท หลักทรัพย์ต่อสํานักงานตามหลักเกณฑ์ที่สํานักงานประกาศกําหนดข้อ ๒๔ บริษัทหลักทรัพย์เฉพาะที่ได้รับใบอนุญาตประกอบธุรกิจหลักทรัพย์ประเภท การเป็นนายหน้าซื้อขายหลักทรัพย์ต้องกําหนดหลักเกณฑ์การซื้อขายหลักทรัพย์ของพนักงานให้ชัดเจนเป็นลายลักษณ์อักษร โดยอย่างน้อยต้องกําหนดให้พนักงานซื้อขายหลักทรัพย์ผ่านบริษัทหลักทรัพย์ ที่ตนสังกัด และในกรณีที่คู่สมรสและบุตรที่ยังไม่บรรลุนิติภาวะของพนักงานมีบัญชีซื้อขายหลักทรัพย์ที่บริษัทหลักทรัพย์อื่น ให้พนักงานแจ้งให้บริษัทหลักทรัพย์ทราบถึงการมีบัญชีซื้อขายหลักทรัพย์รวมทั้ง ข้อมูลการซื้อขายหลักทรัพย์ของคู่สมรสและบุตรที่ยังไม่บรรลุนิติภาวะตามหลักเกณฑ์ที่บริษัทหลักทรัพย์กําหนด ข้อ ๒๕ บริษัทหลักทรัพย์ต้องตรวจสอบดูแลให้พนักงานปฏิบัติตามประกาศนี้และระเบียบวิธีปฏิบัติที่บริษัทหลักทรัพย์กําหนดขึ้นเพื่อปฏิบัติให้เป็นไปตามประกาศนี้ข้อ ๒๖ ในกรณีที่สํานักงานพบว่าบริษัทหลักทรัพย์ใดฝ่าฝืนหรือไม่ปฏิบัติตามประกาศนี้หรือตามระเบียบวิธีปฏิบัติที่บริษัทหลักทรัพย์กําหนดเพื่อให้เป็นไปตามประกาศนี้ หรือมีพฤติกรรม ที่ไม่เหมาะสมในการเป็นนายหน้าซื้อขายหลักทรัพย์ หรือการค้าหลักทรัพย์ สํานักงานอาจสั่งให้ บริษัทหลักทรัพย์นั้นแก้ไข กระทําการหรืองดเว้นกระทําการใด ๆ เพื่อให้เป็นไปตามประกาศนี้ก็ได้ผู้มีอํานาจลงนาม - ประกาศ ณ วันที่ 26 กันยายน พ.ศ. 2543 (นายธารินทร์ นิมมานเหมินท์)รัฐมนตรีว่าการกระทรวงการคลังประธานกรรมการ คณะกรรมการกํากับหลักทรัพย์และตลาดหลักทรัพย์